

**Območna organizacija ZSSS Gorenjske**

Sekretar g. Matej Jemec

Poštna ulica 4

4000 Kranj

**Spoštovani!**

Sporočamo vam, da je Predsedstvo Združenja svetov delavcev Slovenije na svoji seji dne 23. marca 2018 **soglasno podprlo peticijo OO ZSSS Gorenjske proti korupciji in v podporo predsednici sveta delavcev v Infrastrukturi Bled d.o.o. Marjani Mrak**.

Ravnanje menedžmenta in »lastnikov« tega podjetja se nam zdi – zlasti še spričo nedvoumnih ugotovitev Komisije za preprečevanje korupcije, ki je potrdila, da je bila Marjana Mrak deležna povračilnih ukrepov, ker je razkrila nepravilnosti pri delovanju direktorja Resmana v zvezi z zavestnim neizvajanjem javnih naročil - **naravnost nezaslišano**. Tovrstnemu »sankcioniranju« delavskih predstavnikov (sindikalnih zaupnikov in članov svetov delavcev) zaradi poštenega opravljanja njihovih zakonskih funkcij, bo treba v Sloveniji **nemudoma napraviti konec**, kajti ta, že v temelju nesprejemljiva praksa se je začela – tudi s pomočjo »nenavadne« sodne prakse delovnih sodišč na tem področju – v zadnjem času **razraščati prek vseh še razumnih in dopustnih meja**. Aktualnim primerom tovrstnih nesprejemljivih ravnanj, ki jih navaja konkretna peticija, bi namreč lahko dodali najmanj še enkrat toliko (sicer manj razvpitih, a zato nič manj problematičnih) konkretnih primerov iz naše lastne prakse.

Iskreno torej upamo, da bo tudi ta peticija morda vendarle končno **»zdramila« pristojne državne organe k ukrepanju** za takojšnjo izboljšavo (tudi normativne) **delovnopravne zaščite delavskih predstavnikov** pred zanje škodljivimi ukrepi delodajalcev v duhu mednarodne Konvencije MOD št. 135 (o varstvu in olajšavah za delavske predstavnike). Aktualna delovnopravna zakonodaja (ZDR-1, ZSDU) je namreč še zelooooo daleč od »duha« te konvencije.

Menedžerjem, ki še niso doumeli, da delavci danes niso več zgolj »najemna delovna sila«, nad katero se je mogoče nesankcionirano znašati po mili volji, temveč so **»človeški kapital«, ki je v sodobnih pogojih gospodarjenja produkcijsko že precej pomembnejši od »finančnega«**, pa danes (tudi v javnih podjetjih) kajpak ne bi smelo več biti mesta na teh funkcijah. Ne glede na morebitne simpatije aktualnih županov. Prav menedžerji, ki – kljub morebitnim dobrim »finančnim« znanjem - ne znajo upravljati človeškega kapitala svojih podjetij, so namreč objektivno zagotovo daleč najbolj škodljiv in zaviralen element za želeni napredek slovenskega gospodarstva.

Lepo pozdravljeni!

Datum: 26. 3. 2018

 